নিজস্ব প্রতিনিধি:  ছাত্রদের সঙ্গে আবাসনে একই ঘরে থাকতে দিতে হবে। ছাত্রীদের এই দাবিতেই অচলাবস্থা SRFTIতে। চলছে বিক্ষোভ। ইতিমধ্যেই ১৪ ছাত্রীকে বহিষ্কার করেছে কর্তৃপক্ষ। সরকারিভাবে ছাত্র ও ছাত্রীদের জন্য আলাদা হস্টেল থাকলেও, দীর্ঘদিন ধরেই SRFTI-র হস্টেলে একসঙ্গে থাকেন তাঁরা। সম্প্রতি কর্তৃপক্ষের তরফে একটি নির্দেশিকা জারি করে জানানো হয়েছে, রাত দশটা পর্যন্ত পড়ুয়ারা উভয় হস্টেলে ঢুকতে পারবেন। তারপর ছাত্রীরা ছাত্রদের হস্টেলে অথবা ছাত্ররা ছাত্রীদের হস্টেলে ঢুকতে গেলে একটি খাতায় সই করতে হবে। আর এখানেই বেঁধেছে গোল। ছাত্রীদের দাবি, একই হস্টেলে থাকতে দিতে হবে তাঁদের। কারণ তাঁদের অভিযোগ, কর্তৃপক্ষের এই সিদ্ধান্তে লিঙ্গ বৈষম্য হচ্ছে। এই ইস্যুতেই SRFTI-তে চলছে বিক্ষোভ। ছাত্রীদের আন্দোলনে পাশে দাঁড়িয়েছেন কয়েকজন ছাত্রও। আন্দোলনকারীদের এই দাবিতে বিস্মিত SRFTI কর্তৃপক্ষও। এই দাবি কখনওই মেনে নেওয়া হবে না বলে স্পষ্ট জানিয়ে দিয়েছে তারা। অন্যদিকে, দাবি না মানা হলে আন্দোলন চালিয়ে যাওয়ারও হুমকি দিয়েছেন ছাত্রছাত্রীরা। এসবের মধ্যেও পঠনপাঠন স্বাভাবিকভাবে চালিয়ে যাওয়ার আশ্বাস দিয়েছে SRFTI কর্তৃপক্ষ।